Návrh

Nariadenie 

vlády Slovenskej republiky

z ............................... 2004

o výške úhrady poistenca za služby súvisiace s poskytovaním zdravotnej starostlivosti

Vláda Slovenskej republiky podľa § 38 ods. 9 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti (ďalej len „zákon“) nariaďuje : 

§ 1	

(1)	Pri poskytovaní ústavnej zdravotnej starostlivosti plne uhrádzanej alebo čiastočne uhrádzanej na základe verejného zdravotného poistenia je výška úhrady poistenca za služby súvisiace s poskytovaním zdravotnej starostlivosti (ďalej len „služby“) uvedené v § 38 ods. 3 písm. a) zákona za každý deň, ak poistenec nie je oslobodený od úhrady podľa § 38 ods. 8 písm. a) zákona 

a)	50 Sk za stravovanie a pobyt na lôžku počas poskytovania ústavnej zdravotnej starostlivosti, najviac však za 21 dní tej istej ústavnej zdravotnej starostlivosti u jedného poskytovateľa zdravotnej starostlivosti, ak v písmene b) až e) nie je ustanovené inak, 
b)	50 Sk za stravovanie a pobyt na lôžku počas poskytovania ústavnej zdravotnej starostlivosti v liečebni pre dlhodobo chorých bez ohľadu na dĺžku ústavnej zdravotnej starostlivosti,
c)	50 Sk za stravovanie a pobyt na lôžku počas poskytovania ústavnej zdravotnej starostlivosti v prírodných liečebných kúpeľoch pri indikáciách zaradených v skupine A podľa § 7 ods. 3 zákona bez ohľadu na dĺžku ústavnej zdravotnej starostlivosti,
d)	150 Sk za stravovanie a štandardný pobyt na lôžku počas poskytovania ústavnej zdravotnej starostlivosti v prírodných liečebných kúpeľoch pri indikáciách zaradených v skupine B podľa § 7 ods. 3 zákona v I. a IV. kvartáli bez ohľadu na dĺžku ústavnej zdravotnej starostlivosti,
e)	220 Sk za stravovanie a štandardný pobyt na lôžku počas poskytovania ústavnej zdravotnej starostlivosti v prírodných liečebných kúpeľoch pri indikáciách zaradených v skupine B podľa § 7 ods. 3 zákona v II. a III. kvartáli bez ohľadu na dĺžku ústavnej zdravotnej starostlivosti.

(2)	Za štandardný pobyt na lôžku sa považuje ubytovanie v jednej ubytovacej jednotke s najmenej dvoma posteľami a umiestnenie spoločného sociálneho zariadenia mimo tejto ubytovacej jednotky.

(3)	Pri poskytovaní ambulantnej zdravotnej starostlivosti je výška úhrady poistenca za služby uvedené v § 38 ods. 3 písm. b) zákona 20 Sk pri každej návšteve poskytovateľa zdravotnej starostlivosti, pokiaľ poistenec nie je oslobodený od úhrady podľa § 38 ods. 8 písm. b) zákona. Ak ide o návštevu poskytovateľa zdravotnej starostlivosti v súvislosti s očkovaním, úhrada za služby uvedené v § 38 ods. 3 písm. b) sa neplatí, ak nie je oslobodený podľa § 38 ods. 8 písm. b) zákona. 

(4)	Pri poskytovaní ambulantnej zdravotnej starostlivosti v rámci lekárskej služby prvej pomoci a ústavnej pohotovostnej služby je výška úhrady poistenca za služby uvedené v § 38 ods. 3 písm. c) zákona 60 Sk pri každej návšteve poskytovateľa zdravotnej starostlivosti, pokiaľ poistenec nie je oslobodený od úhrady podľa § 38 ods. 8 písm. c) zákona. V prípade následnej hospitalizácie sa úhrada neplatí.

(5)	Pri poskytovaní zdravotnej starostlivosti pri vydaní liekov alebo dietetických potravín je výška úhrady poistenca za služby uvedené v § 38 ods. 3 písm. d) zákona 20 Sk pokiaľ poistenec nie je oslobodený od úhrady podľa § 38 ods. 8 písm. d) zákona. 

(6)	Pri poskytovaní zdravotnej starostlivosti pri vydaní zdravotníckych pomôcok je výška úhrady poistenca za služby uvedené v § 38 ods. 3 písm. e) zákona 20 Sk, pokiaľ poistenec nie je oslobodený od úhrady podľa § 38 ods. 8 písm. e) zákona. 

(7)	Ak si poistenec plne uhrádza zdravotnú starostlivosť úhrada za služby sa neplatí. 

(8)	Pri poskytovaní ústavnej zdravotnej starostlivosti je výška úhrady poistenca za jeden deň pobytu sprievodcu za služby uvedené v § 38 ods. 3 písm. f) zákona 100 Sk, pokiaľ poistenec nie je oslobodený od úhrady podľa § 38 ods. 8 písm. f) zákona.
 
(9)	Pri poskytovaní dopravy je výška úhrady poistenca za služby uvedené v § 38 ods. 3 písm. g) zákona 2 Sk za jeden kilometer jazdy, pokiaľ poistenec nie je oslobodený od úhrady podľa § 38 ods. 8 písm. g) zákona.  

§ 2

Toto nariadenie vlády nadobúda účinnosť 1. januára 2005.